Komission päätös,

tehty 24 päivänä maaliskuuta 2000,

Venäjältä ja Kazakstanista peräisin olevan, enintään 0,5 painoprosenttia hiiltä sisältävän ferrokromin (niukkahiilinen ferrokromi) tuontia koskevan polkumyynnin vastaisen menettelyn päättämisestä

(tiedoksiannettu numerolla K(2000) 798)

(2000/242/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 905/98(2), ja erityisesti sen 9 artiklan ja 11 artiklan 2 kohdan,

on kuullut neuvoa-antavaa komiteaa asiasta,

sekä katsoo seuraavaa:

A MENETTELY

1 Voimassa olevat toimenpiteet

(1) Neuvosto otti käyttöön asetuksella (ETY) N:o 2717/93(3) lopullisen polkumyyntitullin, jonka määrä on 0,31 ecua nettokilogrammalta, Kazakstanista, Venäjältä ja Ukrainasta peräisin olevan, enintään 0,5 painoprosenttia hiiltä sisältävän ferrokromin tuonnissa.

2 Tarkastelua koskeva pyyntö

(2) Huhtikuussa 1998 julkaistun toimenpiteiden voimassaolon lähestyvää päättymistä koskevan ilmoituksen(4) jälkeen komissio vastaanotti Kazakstanista ja Venäjältä peräisin olevan niukkahiilisen ferrokromin tuontiin sovellettavien polkumyyntitoimenpiteiden tarkastelua koskevan pyynnön, jonka teki rautayhdisteteollisuuden yhdyskomitea (CLIFA tai Euroalliages) tarkasteltavina olevan tuotteen ainoan yhteisön tuottajan, jäljempänä "pyynnön esittänyt yhteisön tuottaja", puolesta.

(3) Pyyntö perustui siihen, että toimenpiteiden voimassaolon päättyminen johtaisi todennäköisesti polkumyynnin jatkumiseen tai toistumiseen ja yhteisön tuotannonalalle tästä aiheutuvaan vahinkoon. Pyyntöön sisältynyt näyttö katsottiin riittäväksi oikeuttamaan tarkastelua koskevan tutkimuksen vireillepanon. Kuultuaan neuvoa-antavaa komiteaa asiasta komissio ilmoitti 2 päivänä lokakuuta 1998 tutkimuksen vireillepanosta(5) asetuksen (EY) N:o 384/96, jäljempänä "perusasetus", 11 artiklan 2 kohdan nojalla.

3 Tutkimus

(4) Komissio ilmoitti tarkastelun vireillepanosta virallisesti pyynnön esittäneelle yhteisön tuottajalle, niille vientiä harjoittaville tuottajille ja tuojille, joita asian tiedettiin koskevan, sekä näiden järjestöille, viejämaiden edustajille, niille loppukäyttäjille, joita asian tiedettiin koskevan, sekä niiden järjestöille.

Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi vireillepanoa koskevassa ilmoituksessa asetetussa määräajassa.

(5) Komissio lähetti kyselylomakkeen kaikille osapuolille, joita asian tiedettiin koskevan. Lisäksi yhdelle tuottajalle vertailumaaksi valitussa Zimbabwessa ilmoitettiin vireillepanosta ja lähetettiin kyselylomake. Komissio sai kyselyyn vastaukset pyynnön esittäneeltä yhteisön tuottajalta, kaikilta kolmelta venäläiseltä vientiä harjoittavalta tuottajalta, zimbabwelaiselta tuottajalta, yhdeltä etuyhteydessä olevalta tuottajalta, kahdelta etuyhteydettömältä tuojalta ja kolmelta tarkasteltavana olevan tuotteen käyttäjältä. Yksi käyttäjien järjestö esitti näkökantansa kirjallisesti ja kaksi muuta käyttäjää toimitti joitakin tietoja, vaikka ne eivät kyselyyn vastanneetkaan. Kazakstanilaisilta tuottajilta vastauksia ei saatu. Kaikki kuulemista pyytäneet osapuolet saivat tilaisuuden tulla kuulluiksi.

(6) Komissio hankki ja tarkasti kaikki vahingollisen polkumyynnin jatkumisen tai toistumisen todennäköisyyden ja yhteisön edun määrittämisen kannalta tarpeellisina pitämänsä tiedot. Tarkastuskäyntejä suoritettiin seuraavien yritysten toimitiloihin:

Yhteisön tuottaja

- Elektrowerk Weisweiler GmbH, Eschweiler-Weisweiler, Saksa

Vertailumaan tuottaja

- Zimbabwe Alloys Limited, Harare, Zimbabwe

Etuyhteydettömät tuojat

- Nococarbon, Rotterdam, Alankomaat

- Syncret B.V., Rotterdam, Alankomaat

Käyttäjät

- AB Sandvik Steel, Sandviken, Ruotsi

- Acciaierie Venete SpA, Padova, Italia

- ALZ N.V., Genk, Belgia.

(7) Polkumyynnin jatkumisen tai toistumisen todennäköisyyttä koskeva tutkimus perustui 1 päivän tammikuuta 1998 ja 30 päivän syyskuuta 1998 välistä ajanjaksoa, jäljempänä "tutkimusajanjakso", koskeviin tietoihin.

B TARKASTELTAVANA OLEVA TUOTE JA SAMANKALTAINEN TUOTE

1 Tarkasteltavana oleva tuote

(8) Tarkasteltavana oleva tuote on enintään 0,5 painoprosenttia hiiltä sisältävä ferrokromi, jäljempänä "niukkahiilinen ferrokromi". Se on raudan ja kromin seosmetalli, joka tuotetaan pelkistämällä kromimalmi piin ja/tai hiilen kanssa sähköuunissa. Sitä tuotetaan kaksi- tai joskus kolmivaiheisessa menetelmässä, ja seosmetallin kromipitoisuus vaihtelee käytetyn malmilajin mukaan. Hiilipitoisuus määräytyy tuotantomenetelmän toisessa vaiheessa lisättyjen aineiden mukaan, ja sen prosenttiosuus saattaa vaihdella merkittävästi. Hiilipitoisuudeltaan alhaista ferrokromia on kahta laatua: normaalilaatu, jossa hiiltä on enemmän kuin 0,05 painoprosenttia mutta enintään 0,5 painoprosenttia, ja erityislaatu, jossa hiiltä on enintään 0,05 painoprosenttia.

(9) Niukkahiilisen ferrokromin hinnat on yleensä ilmaistu arvona seosmetalliin sisältyvää kromikiloa kohti, ja ne vaihtelevat hiilipitoisuuden mukaan: mitä alempi hiilipitoisuus, sitä korkeampi hinta.

(10) Tarkasteltavana olevaa tuotetta käytetään pääasiassa kromipitoisuudeltaan korkean lämmön- ja haponkestävän sitkeän rakenneteräksen tuotannossa. Sitä käytetään myös ruostumattoman teräksen kromipitoisuuden tasaamiseen, ja sen käyttö on tarpeen teräksen osalta silloin, kun tehdasolosuhteiden takia hiiltä ei voida poistaa teräksen valmistuksen aikana. Kyseiset käyttötarkoitukset ovat hiilipitoisuudesta riippumattomia, joten hiilipitoisuudeltaan erilaiset tuotteet voivat laajalti korvata toisensa.

2 Samankaltainen tuote

(11) Tutkimuksessa vahvistettiin, että pyynnön esittäneen yhteisön tuottajan valmistama ja yhteisön markkinoilla myymä tuote on kaikissa suhteissa samanlainen kuin asianomaisista maista tuotu niukkahiilinen ferrokromi. Tämän vuoksi sitä on pidettävä perusasetuksen 1 artiklan 4 kohdan mukaisena samankaltaisena tuotteena.

(12) Tutkimuksesta kävi myös ilmi, että Zimbabwessa tuotettu ja Zimbabwen markkinoilla myyty niukkahiilinen ferrokromi on kaikissa suhteissa samanlainen kuin asianomaisista maista yhteisöön viety niukkahiilinen ferrokromi ja yhteisön tuotannonalan tuottama niukkahiilinen ferrokromi. Tämän vuoksi sitäkin on pidettävä perusasetuksen 1 artiklan 4 kohdan mukaisena samankaltaisena tuotteena.

C POLKUMYYNNIN JATKUMINEN

1 Alustavat huomiot

(13) Varmistaakseen, että polkumyynnin jatkumisen tai toistumisen todennäköisyydelle oli perusteita, komissio tarkisti oliko polkumyynti jatkunut tutkimusajanjaksolla.

2 Venäjä

2.1 Vertailumaa

(14) Normaaliarvoa määritettäessä otettiin huomioon se tosiasia, että tarkastelun vireillepanoa koskevassa ilmoituksessa Zimbabwea suunniteltiin viitemaaksi soveltuvaksi kolmanneksi markkinatalousmaaksi. Eräs tuoja ehdotti Turkkia vaihtoehtoiseksi kolmanneksi markkinatalousmaaksi. Komissio lähetti kyselylomakkeen ainoalle tiedossa olevalle turkkilaiselle tuottajalle. Vaikka niukkahiilisen ferrokromin ainoa turkkilainen tuottaja ilmoitti haluavansa toimia yhteistyössä, sen toimittamat tiedot eivät kuitenkaan riittäneet normaaliarvon määrittämiseen.

(15) Zimbabwe valittiin viitemaaksi soveltuvaksi kolmanneksi markkinatalousmaaksi, koska siellä tuotanto oli mittavaa, tuotantoprosessi oli samankaltaista kuin Venäjällä, yhtiö tuotti molempaa tutkimuksessa tarkasteltua laatua, myynti kotimarkkinoille oli edustavaa verrattuna Euroopan yhteisöön suuntautuneeseen asianomaiseen tuontiin ja Zimbabwea käytettiin vertailumarkkinoina myös alkuperäisessä tutkimuksessa.

2.2 Normaaliarvo

(16) Normaaliarvon määrittämiseksi tarkistettiin ensiksi, että tarkasteltavina olevaa tuotetta kotimarkkinoille myytävä määrä oli perusasetuksen 2 artiklan 2 kohdan mukaisesti edustava, toisin sanoen että kyseisen myynnin määrä oli enemmän kuin 5 prosenttia Venäjältä yhteisöön viedyn tarkasteltavana olevan tuotteen myynnin määrästä.

(17) Seuraavaksi todettiin tarkasteltavina olevan tuotteen kummankin laadun osalta, että vastaavan laadun myynti kotimarkkinoille Zimbabwessa oli edustavaa, koska se muodosti vähintään 5 prosenttia Venäjältä peräisin olevan tarkasteltavana olevan tuotteen viennin määrästä.

(18) Lisäksi määritettiin, että myynti oli kokonaisuudessaan tapahtunut tavanomaisessa kaupankäynnissä perusasetuksen 2 artiklan 4 kohdan mukaisesti.

2.3 Vientihinta

(19) Niukkahiilisen ferrokromin myynti Venäjältä yhteisöön romahti polkumyyntitullien käyttöönoton jälkeen lähes mitättömäksi.

(20) Kyselyyn saaduissa vastauksissa ainoastaan yksi venäläinen viejä ilmoitti niukkahiilisen ferrokromin erityislaadun yhteisöön suuntautuneesta vientimyynnistä. Kävi ilmi, että venäläiset vientiä harjoittavat tuottajat möivät tuotetta etuyhteydettömille muille kuin venäläisille kauppiaille eivätkä tämän vuoksi tietäneet vientinsä lopullista määräpaikkaa. Eurostatin tiedot vaikuttivat täydellisemmiltä, koska niistä kävi ilmi niukkahiilisen ferrokromin molempien laatujen tuonti, ja tämän vuoksi katsottiin aiheelliseksi käyttää Eurostatin tietoja vientihinnan määrittelyyn. On pantava merkille, että ainoalta yhteisöön suuntautuneen viennin ilmoittaneelta venäläiseltä vientiä harjoittavalta tuottajalta saadut tiedot vahvistivat Eurostatin määrittämän hintatason.

2.4 Vertailu

(21) Painotettua keskimääräistä normaaliarvoa verrattiin niukkahiilisen ferrokromin kummankin laadun osalta vastaavan laadun painotettuun keskimääräiseen vientihintaan perusasetuksen 2 artiklan 11 kohdan mukaisesti molempien arvojen ollessa määritettyinä viejämaan satamassa vapaasti laivassa -tasolla.

(22) Tasapuolisen vertailun varmistamiseksi normaaliarvon ja vientihinnan välillä otettiin huomioon eroavaisuudet niissä tekijöissä, joiden väitettiin ja osoitettiin vaikuttavan vertailukelpoisuuteen perusasetuksen 2 artiklan 10 kohdan mukaisesti. Oikaisuja tehtiin hiili- ja kromipitoisuuksissa olevien erojen sekä sisämaa- ja merirahti-, vakuutus-, käsittely-, lastaus-, liitännäis- ja muiden kustannusten osalta.

2.5 Polkumyyntimarginaali

(23) Normaaliarvon ja vientihinnan vertailu ei osoittanut niukkahiilisen ferrokromin kummankaan laadun osalta polkumyynnin olemassaoloa.

3 Kazakstan

(24) Komission käytettävistä olevista tiedoista ei käynyt ilmi, että Kazakstan olisi harjoittanut vientiä yhteisön markkinoille tutkimusajanjaksolla. Tämän vuoksi polkumyyntiä ei ole määritetty.

D POLKUMYYNNIN TOISTUMISEN TODENNÄKÖISYYS

(25) Komission edellinen selvitys osoitti, että polkumyyntiä ei esiintynyt tutkimusajanjakson aikana. Tällä kertaa komissio tarkasteli polkumyynnin toistumisen todennäköisyyttä, jos kyseiseen tuontiin sovellettavat toimenpiteet poistetaan.

1 Venäjä

(26) Arvioitiin vienti kolmansiin maihin, erityisesti Yhdysvaltoihin, minne venäläiset vientiä harjoittavat tuottajat vievät merkittäviä määriä niukkahiilistä ferrokromia. Venäläisten vientiä harjoittavien tuottajien toimittamien tietojen ja Yhdysvaltain virallisten tilastojen perusteella kävi ilmi, että Yhdysvaltoihin suuntautuneen venäläisen viennin hinnat, tasapuolisen vertailun varmistamiseksi oikaistuina (muun muassa hiili- ja kromipitoisuudessa olevien erojen huomioon ottamiseksi), olivat korkeammat kuin normaaliarvo Zimbabwessa vertailtaessa viejämaan satamassa vapaasti laivassa -tasolla molempien laatujen osalta.

(27) Komissio tarkasteli lisäksi sitä todennäköistä hinnoittelustrategiaa, jota venäläiset vientiä harjoittavat tuottajat saattavat soveltaa tuonnin jatkuessa Euroopan yhteisön markkinoille, jos toimenpiteet poistetaan. Kävi ilmi, että venäläisillä vientiä harjoittavilla tuottajilla on huomattavan paljon käyttämätöntä kapasiteettia, jota voitaisiin mahdollisesti käyttää ja tästä saatu tuotanto suunnata yhteisöön, koska se on maantieteellisesti lähellä ja koska venäläiset tarvitsevat ulkomaan valuuttaa. Kuten edellä on esitetty, venäläisen niukkahiilisen ferrokromin tutkimusajanjakson aikaisten pienten vientimäärien yhteydessä ei kuitenkaan todettu tapahtuneen polkumyyntiä. Näin ollen ja erityisesti nykyisin sovellettavan merkittävän polkumyyntitullin vuoksi vaikuttaa epätodennäköiseltä, että kyseisten tullien poistamisen jälkeen venäläiset vientiä harjoittavat tuottajat alentaisivat vientihintojaan polkumyynnin tasolle. Venäläiset vientiä harjoittavat tuottajat voisivat pikemminkin päinvastoin nostaa vientihintojaan.

(28) Jos Venäjän vienti jatkuu, se kilpailee venäläisten tuotteiden laadun huomioon ottaen todennäköisemmin Turkista, Zimbabwesta, Etelä-Afrikasta ja Kiinan kansantasavallasta tulevan keskijalostusasteen markkinalohkon kattavan tuonnin kanssa kuin yhteisön tuotannonalan edustaman myöhemmän jalostusasteen lohkon kanssa. Kyseisessä lohkossa hinnat ovat keskimäärin normaaliarvoa korkeammat eikä polkumyynti vaikuta todennäköiseltä tämän lohkon myyntitasolla.

2 Kazakstan

(29) Kazakstanin osalta käytettävissä olevat tiedot osoittavat valtavien kromimalmivarantojen ja niukkahiilisen ferrokromin merkittävän tuotantokapasiteetin olemassaolon.

(30) Niukkahiilisen ferrokromin tuontantopotentiaali on kuitenkin voimakkaasti vähentynyt sen vuoksi, että laitteet ovat vanhanaikaisia, tuotannonalaa ei ole onnistuttu yksityistämään ja nykyaikaistamaan eikä sen rakennetta uudistamaan. Jäljellä oleva tuotanto painottuu keskihiiliseen ja runsashiiliseen ferrokromiin, joita nykyinen menettely ei koske. Tarkasteltavana olevan tuotteen myynnin osalta todettakoon, että Kazakstanin vientiä Yhdysvaltain markkinoille koskevat Yhdysvaltain tuontitilastoista saadut hintatiedot osoittavat, ettei polkumyynnin toistuminen yhteisön markkinoilla ole kovin todennäköistä.

Tämän vuoksi vaikuttaa epätodennäköiseltä, että Kazakstanin tuotannonala jatkaisi vientiään Euroopan yhteisöön merkittävissä määrin ja että vahingollinen polkumyynti alkaisi uudelleen, jos toimenpiteiden annetaan raueta.

3 Päätelmät

(31) Edellä esitettyjen tosiasioiden ja huomioiden perusteella päätellään, että polkumyynnin uudelleen alkaminen on epätodennäköistä sekä Venäjän että Kazakstanin osalta, jos voimassa olevat toimenpiteet poistetaan.

E VAHINGON JATKUMINEN JA TOISTUMINEN SEKÄ YHTEISÖN ETU

(32) Polkumyynnistä tehtyjen päätelmien johdosta katsottiin, ettei ole tarpeen selvittää enempää tutkimuksessa ilmi käyneitä vahingon jatkumisen ja/tai toistumisen todennäköisyyttä ja yhteisön etua koskevia näkökohtia.

F PÄÄTELMÄT

(33) Edellä esitetyn perusteella tehtiin se päätelmä, että Venäjältä ja Kazakstanista peräisin olevan niukkahiilisen ferrokromin tuontia koskeva menettely on päätettävä ja voimassa olevan polkumyyntitullin on annettava raueta.

(34) Kaikille asianomaisille osapuolille ilmoitettiin niistä olennaisista tosiasioista ja huomioista, joihin voimassa olevien toimenpiteiden päättäminen perustuu. Niille myönnettiin määräaika huomautusten esittämistä varten ilmoituksen jälkeen.

(35) Ilmoittamisen jälkeen vastaanotettuihin huomautuksiin ei kuitenkaan sisältynyt mitään uutta, mikä vaikuttaisi edellä esitettyyn selvitykseen.

(36) Komissio katsoo edellä esitettyjen päätelmien perusteella, että asetuksella (ETY) N:o 2717/93 käyttöön otetut ja voimassa olevat polkumyyntitoimenpiteet on kumottava Kazakstanin ja Venäjän osalta,

ON PÄÄTTÄNYT SEURAAVAA:

Ainoa artikla

Päätetään Kazakstanista ja Venäjältä peräisin olevan, CN-koodeihin 7202 49 10 ja 7202 49 50 kuuluvan ja enintään 0,5 painoprosenttia hiiltä sisältävän ferrokromin tuontia yhteisöön koskeva polkumyynnin tarkastelumenettely.

Tehty Brysselissä 24 päivänä maaliskuuta 2000.

Komission puolesta

Pascal Lamy

Komission jäsen

(1) EYVL L 56, 6.3.1996, s. 1.

(2) EYVL L 128, 30.4.1998, s. 18.

(3) EYVL L 246, 2.10.1993, s. 1.

(4) EYVL C 100, 2.4.1998, s. 6.

(5) EYVL C 303, 2.10.1998, s. 4.